标题：李邺嗣
个人资料
李邺嗣（1622－1680），原名文胤，也作文允，字邺嗣，又字淼亭，以字行，号杲堂，自号东洲遗老。鄞县（今浙江省宁波鄞州区）人，宋忠襄公李显忠之后。十二岁能诗，十六为诸生。其父参与抗清被捕，他也被关在马厩里，被万泰出面相救。明亡后，有人出售故宫器皿，李邺嗣一看到上面所题的字，就痛哭流涕，那个出售器皿的人也流泪离开。以诗文而著称，他非常佩服万氏家学，曾说：“粹然有得，造次儒者，我不如公择。事古而信，笃志不分，我不如季野。”李文胤是清代月湖诸诗社中成就最为卓越的诗人，徐凤垣称其“几欲夺江南半壁以自霸”。李文胤遭受了国破家亡的大故，饱蘸血泪，写下了许多“大愤留天地”、“血渍千秋在”的爱国诗篇，苍凉而激越。其诗工力颇深，刊落凡庸，破除前后七子窠臼，卓然成家。诗文多纪沧桑间事，每寓故国之思。李邺嗣著有《诗钞》七卷、《西京节义传》二卷、《汉语》二卷、《南朝语》、《续世说》等著作。生天启二年（1622）壬戌四月二日，卒康熙十九年（1680）庚申十一月八日，享年五十九岁，黄宗羲撰墓志铭，详见《南雷诗文集》。配：永平宪副项邓林公女，生于十月二十八日。生子一：暾。女六：长适万斯备；次美兰，字佩幽，适邱瑜（字观日）；三适沈绍雯；四美仪，适林时对之子獬锦；余未知。
《黄宗羲全集·南雷诗文集》　
李杲堂先生墓志铭　
文章不特与时高下，亦有地气限之。明、越两郡，其地密迩，同一风气。明初杨铁崖、戴九灵[戴寓明州]，为文学宗老；唐丹崖、谢元功、赵谦比肩而作；宋无逸、郑千子皆杨门弟子，其时师友讲习，炳然阡陌，一时号为极盛。凌夷正、嘉，而后竞起邪宗，孙文恪输心于槐野；余君房瓣香于子威；赤水、月峰疏密不同，而文胜理消，谓《论语》为孔子之文选耳，苟肆狂狷，无所取裁；陈后冈、徐文长又为异趋；即如阳明之文，韩、欧不足多者，而谓文与道二沟，而出诸文苑，是故两郡作者，敝精神乎蹇浅由来矣。
先生初亦不避轻华，其后每得余作，往往嗟悒，因相与校覆雅郑，洗其偷薄之说，推原道艺之一，先生不以余空隙一介之知而忽之也，自此转手大放厥辞，同里稍稍响应，翻然于不迪，于是东浙始得古文正路而由之。四境之内，凡有事于文章者，非先生无以讫意，转相求请，充牣昔席。方外诗人，得先生一言便可坐高声价，款门云水，疲于应接。里中有鉴湖社，仿场屋之例，糊名易书，以先生为主考，甲乙楼上；少长毕集楼下候之，一联被赏，门士胪传，其人拊掌大喜，如加十赉。明州自东沙好文下士，主张艺林，士无不捧珠盘而至者，然其气力足以鼓动，不尽关著作。先生以布衣几与之颉颃，而肺疾为梗，流放家门，海内知之者尚未满其量也。
先生讳文胤，字邺嗣，今以字行，别号杲堂。宋忠襄李显忠之后，世居清涧，忠襄曾孙守真始迁于鄞。其下六世是为先生之高祖循义，嘉靖癸未进士、御史，出守衡州。曾祖生威，举于乡，官凤阳府推官，其孙即守贵州之巡抚枟也，因赠兵部尚书。祖德升，永平卫经历。父棡，崇祯丁丑进士，礼部仪制司主事。先生风骨不恒，年十二三能诗，即有秀句。十六为诸生，侍仪部官岭外，通人张孟奇深所叹异。归而时名方起，直兵革之际，睚眦触死，仪部下省狱，先生亦驱至定海缚马厩中七十日。事得解，仪部之丧从省至，放声一哭，遂绝意人世，穿窜草石，与失职之徒万悔庵、徐霜皋、高辰四诸君缘情绮靡，音调凄凉。先生虽不逃禅，而酒痕墨迹多在僧寮野庙，木陈、悟留、山晓、天岳皆结忘年之契。四方胜流之至甬上者，先生即匿迹甚深，亦必停车披帷，诗酒流连，否则似垂橐而归矣。先生愍郡中文献零落，仿遗山《中州集》例，以诗为经，以传为纬，集《甬上耆旧诗》，搜寻残帙，心力俱枯。其布衣孤贱，尤所惋结，宛转属人，则顿首丁宁，使其感动，夺之鼠尘、绩筐、饧笛之下，以发其光彩。若片纸未出，先生自比长吉之中表，凛乎有不祥之惧焉。书成，立诗人之位，祀以少牢，闻者为之轩渠。张司马死故国，先生葬其两世；杨侍御文瓒亦以连染死，浅土十棺，语溪曹广葬之，先生为歌诗记其事。凡见闻所及美事，先生不肯让人。先生尤长于俪语，使当词头之任，真足华国。而以庙堂金石散为竹枝禅颂之音，岂不可惜！然宋景濂谓谢翱、方凤、吴思齐皆工诗，客浦阳，浦阳之诗为之一变。向若先生草率青云，苟非劳谦戹运，亦岂能一变甬东之风气如三子哉！生于天启壬戌四月二日，卒于康熙庚申十一月八日，年五十九。娶项氏，子一人，暾。女六人：长适万斯备，次适邱瑜，次适沈绍雯，次适林獬锦，余未行。暾将以某年月日葬先生于某原，与斯备来速铭。铭曰：
文之美恶，视道合离。文以载道，犹为二之。聚之以学，经史子集。行之以法，章句呼吸。无情之辞，外强中干。其神不传，优孟衣冠。五者不备，不可为文。野人议璧，称好随群。此言余发，以告先生。先生曰然，但苦三彭。匠石郢人，霜钟应律。先生之死，吾无为质。　
全祖望撰《鲒埼亭集外编》卷十一
李杲堂先生轶事状
梨洲黄公所作杲堂先生墓志，于其大节卓行略有表现，而事不备。去今七十年，知者鲜矣。先生仲孙世法以为未慊。予少得之先大父赠公所述者，盖稍足具十之三四，乃诠次而复之。
先生以戊子正月预于五君子之祸。甫得脱，而尊人仪部公之丧自杭归。殡毕，是年七月再下府狱，盖夫己氏余患未已也，闻者以为必死。而先生在囚中，其所居即华公嘿农、杨公楚石故地，方作招魂之词以酹之，已而终得不死。自先生蒙难后，蓬藋满三径，又时时善病，或疑其壮心已尽，不知其逐日焦原，左执太行之獶，右搏雕虎，盖如故也。而不大声色以泯其相。
庚寅，冯侍郎跻仲之难，其监军为姚江黄宗炎，刑有日矣，时倾家救之者为冯公子道济，奔走其间者为董农部次公天鉴，卒成其事者为万农部履安，而先生之力亚于道济，遂出之剑铓之中。癸巳，黄冈万佥事允康来吾乡，及别去，先生饯之，座客为佥事筮易，得暌之三，见舆曳其牛，挚其人，天且劓，皆大駴。先生因固请佥事且潜身甬上，佥事不可，行至吴中，杨昆之变作。先生终身痛之。甲辰南屏之难，大帅搜得其所与中土荐绅往还笔札，欲按籍杀之，先生以奇计使中止，其所保护尤多。其余盖不能以毕传。尝有客以故宫什器求售者，先生一见其题识，流涕汍澜，不能自胜，其人亦泫然而去。燕人梁职方公狄尝曰：“邺嗣将无使勾甬一片地尽化为碧血苍磷，大是可畏！”康熙戊午，浙之大吏皆欲以先生应词科之荐，以死力辞。已而万征君季野亦有史馆之招，先生送之，叹曰：“嗟乎！郑次都能招郅君章同隐戈阳山中，不能禁其喟然而别，从此出处之事，且有操之者。”征君以是终不受馆职。幕府以重币乞先生课其子，为诗谢遣之。
以予窃窥先生之才甚长，故能侧身忧患之中，九死不死。其所以不死者，盖欲留身有待，而卒不克。故其诗曰：“采薇硁硁，是为末节，臣靡犹在，复兴夏室。”是则先生之志也。所图莫遂，故垂死而喟然以不得从五君子为恨，是非先生之志也。然则此九死不死者，已足扶九鼎之一丝矣。尝谓先生一身流离国难，则宋之谢翱、郑思肖；委蛇家祸则晋之王裒、唐之甄逢；周旋忠义之间，则汉之云敞闾之直。前此先生遗文，未敢尽出，或有弗能知其详者。今世法既悉，表而出之，读其书得其行矣。先生私淑蕺山之学于梨洲，私淑漳浦之学于大涤山人、何羲兆、吕汉〈常上心下〉，顾终身未尝开讲，然其忠孝自持，则所谓真学者其人也。
全祖望撰《鲒埼亭集外编》卷二十五
杲堂诗文续钞序
李君甘谷出其王父杲堂先生未行之集，诠次开雕，令予任覆审之役。予喟然叹曰：“先生是集之得传也悕矣？”谢皋羽之卒也，自其晞发集、游录而外皆以殉葬，故不存。郑所南沉心史于井底，三百年而始出。近有方韶父之裔孙，逢人顿首，求其先集足本而不可得。皋羽之幸而存者，冬青之岁月、西台甲乙之姓氏，尚成疑案。所南之幸而得出者，或且以为姚叔祥之赝本。由此观之，韶父之集之遇也难矣。皋羽弃家客死，所南无后，其零落良不足怪。韶父之后人贤矣，而其生已晚，斯其所以为好事之恨也。
残明甬上诸遗民述作极盛，然其所流布于世者，或转非其得意之作，故多有内集。夫其内之云者，盖亦将有殉之埋之之志而弗敢泄。百年以来，霜催雪剥，日以陵夷，以予所知，董户部次公、王太常无界、林评事荔堂、毛监军象来、高枢部隐学、宗征君正庵、徐霜皋、范香谷、陆披云、董晓山，其秘钞甚多，然而半归乌有。予苦搜得次公、荔堂、披云三家于劫灰中。水功、隐学尚余残断者存，而象来、正庵、霜皋则不可得矣。然诸公犹非其绝无者，若骆寒崖、李玄象、高废翁则竟不可得。即以李氏而言，戒翁、礐叟，其与先生共称三李者也，皆无完集得贻于今。
呜呼！诸公之可死者身也，其不可死者心也。昭昭耿耿之心，旁魄于太虚，而栖泊于虞渊、咸池之间，虽不死而人未易足以知之，其所恃以为人所见者此耳。此即诸公昭昭耿耿之心也，而听其消磨腐灭，夫岂竟晏然而已乎；勃菀烦冤，且将有所凭以为厉，非细故也。
甘谷表章旧德，尽发羽陵之藏，加以疏证，使后世昭然见先生之大节，讨论文献者不至有冬青岁月，西台姓氏之疑，叔祥赝本之患，韶父后人之痛，予盖为之喜而不寐者数日。幸逢不讳之朝，采薇采芝之音得以不终湮没，其亦贤子孙之乐也。甘谷去年一病几死，病中之惓惓惟此集。予曰：“子能以此为念，不须观广陵曲江之涛也。”及其愈也，始决意开雕，然则先生之集之得传也悕矣。
李邺嗣作品
口占呈全完白四首
一、 
先生七十健非常，好事频来索寿章。
但使岁餐园豆饱，人间何用“大还”方？ 
二、
一盂佳豆一编诗，两物相当请易之。
若说尝来风味好，杲堂犹自略便宜。 
三、
每到秋深摘满筐，须教烂煮妙非常。
诸公任设盘中馔，不及先生豆荚香。
四、
全家豆种晚逾良，粒粒肥甘荚亦香。
记得白斋诗句好：满园秋兴过南庄。
西陵绝句诗十四首
一、
五寺钟声送夕曛，女冠犹着旧宫裙。
葫芦井畔伤心语，只许东洲遗老闻。 
二、
沙涨钱塘事莫无，赪山浪到定山枯。
莫言白马扬波缓，尚有重潮文大夫。 
三、
春雁仍飞竟不还，两湖风物总潸潸。
北来高士今谁在，可有人登望洛山。 
四、
三台夕照尚余曛，相望于坟与岳坟。
一自苍公藏骨后，湖山如画遂三分。 
五、
司马坟前客过频，灰飞常见纸钱新。
岂如哭祭文山客，只有西台甲乙人。 
六、
会稽行在隔江头，不把杭州作帝州。
故老莫论千载事，年来吴越几春秋。 
七、
几处楼船湖上逢，半闲丞相有遗踪。
天教秋壑生瑶草，重牧吴山第一峰。
善哉行 
登山采薇，重茧下山。幽壑飞霜，百草失颜。
蟋蟀就田，行复入户。秋气迁人，我栖何所？
抠衣夜立，瞻拜天枢。明明华汉，下烛微躯。
壮气不居，我发易迈。志郁万年，其过乃大。
采薇硁硁，是为末节。臣靡不死，复兴夏室。
钳头一章招华、杨诸公
忆向西台哭不禁，钳头此日续南音。
冰城初筑君先入，剑树犹开我复临。
干弱支天留士气，霜青剃草见臣心。
重泉疑隔无多路，预逐香风梦去寻。
铁围
铁围重入骨余劖，满国荆茨不可芟。
野旷侧身愁短褐，园荒托命失长镵。
三更自啮明茎草，一叶图开弱水帆。
欲逗残生竟何事，日来新制稻畦衫。 
【注释】：
原序：戊子春，余被锧六十三日，至初秋，再下郡狱中，既而得释，自顾余生，潸然赋此。
泊定海夜哭（四首）
一、
惊心前日事，野立久仓皇。
鳀壑沉楼舰，鼍宫葬国殇。
空城霾日脚，旧垒堕星芒。
横海威名重，何时下战洋？ 
二、
频年国破泪，此日更难收。
积血知龙斗，遗民问马流。
乾坤迷鼓角，风雨溅刀头。
太息残生在，黄冠何所投。 
三、 
我实愁来此，荒荒天地昏。
悲风嘶虎石，毅鬼立蛟门。
国史千年寄，臣心一日论。
关河戎马在，何地可招魂？ 
四、
飘泊吾生事，孤篷复一方。
江烽催鬓雪，野爨燎衣霜。
草木俱兵气，亲朋半战场。
犹怜心未已，啼眼望南阳。
哀甬东（四首）
一、 
穹庐夜徙后，野哭动江东。
乱瓦栖云脚，荒炊坐马通。
霾深天未白，雾滃日难红。
庙火睢阳见，悲吟动晚风。 
二、 
江干一夜雨，何处洗腥尘。
赤野丰乌食，青烟杂马磷。
鬼房愁近夜，怨草虑无春。
此日高苍意，应怜三户民。 
三、
战垒村村见，愁云日日浓。
乱骸争白草，旧鬼失青松。
不断三江鼓，难消八月烽。
山居何处好，比屋有新春。 
四、 
筚栗频吹断，经旬敢一行。
巷初投犬吠，市稍贺人声。
家在移前尽，身从定后惊。
太平真足慕，容易偃柴荆。
江上
乱余野老哭，天地黯然愁。
绝爨吹磷火，颓垣凑髑髅。
梦依荐黍定，家对旅葵秋。
尚有征租吏，频从白屋搜。
行路难
步出浙江干，酸风射华发。曾此斗戈船，隔岸西陵饮马窟。窄行碍履齿，莫是当年死士骨。铜腥渍草草不长，鬼作战声犹怳忽。君不见蛟龙夜徙田横岛，海潮不到江潮小。
客程当落日，重经古陵傍。陵柏摧为薪，百里爨室香。石人枕石马，鱼镫闇失光。熊罴既不守，穴狐起相商。自昔帝王终失势，土花滴尽行人泪。猎人获得大鹿归，角下小牌隐有字。摩挲知写放鹿年，谁识汉陵当日事。
{风列}风吹散阴天雾，十里横塘开石路。云是当年捍海堤，黄土茫茫海眼涸。堤上人家学种桑，老翁不识灵胥怒。发鸠怨鸟暂得伸，草没鲛宫烽火树。麻姑笑语王方平，水浅蓬莱复一度。人间海陆亦易迁，天地鸿蒙我适晤。
秋怀
我心悲四序，秋天不可长。登高莽难辨，中原亦奔茫。长跪复西向，诸陵黯苍苍。束发读六经，岂知早投荒。夜中回月御，若木应可望。裴回入空巷，旅谷撷满筐。忆此句践国，霸气久未央。曾闻采葛妇，悲吟奉吾王。薄脯临浙水，吾臣泪盈裳。 
乱枫裹江浦，遗叟步拾秋。往事不可诉，欲语生百忧。河山倏破碎，耄眼识其繇。有云来渰浥，视我同悠悠。千春石头水，断锁失中流。江南仗王谢，乃与鼠辈谋。遥传故常侍，遗孽乱神州。旧京犹未覆，士气郁已囚。藉卉今何所，六朝杂松楸。潜行未敢哭，日脚柴门收。
南登白云山，巨礐万年在。老藤缘若梁，苍虬俯承盖。崩剥傍壑深，日渴陷其内。我行已及巅，得与飞鸟会。忆自伏蓬茨，三年渐短喙。咽雪犹未乾，苍茫丧兰佩。岂意躤危岩，复窥天地大。延颈始一歌，林木助幽籁。云黑古西陵，东望哭再拜。朱噣暮归来，迢迢关水外。
山楼
日夕坐众山，空岚不知湿。太白峙我前，鹿岩别疏立。轻云时往还，两山始邮接。秋光无定容，俯仰每不及。欻然随飞鸟，林烟各小集。寒碧散空郊，静久同吐噏。十里候樵苏，残曛未全入。 
山行失道（出乌石山后，拟上长冈。偶失道，落丛棘中，竹叶刺眉，路隙不缕。同游者闭目亻区行三里始出。）
习僻厌平阡，歧道入榛莽。笮足不肯回，牵拂坚初往。稍进益无天，竹叶大逾掌。隙处触瓣云，日脚不落壤。视体若?amp;#93;松，渐伛安得仰。两袖竞翅张，冒棘先用颡。导者未识谁，后趾蹴前緉。人兽尽无音，但闻碎箨响。三里幸出丛，目光久得杖（出丛棘后，各选石杂坐。士人俟辈色定，气定，因采竹为杖，各赠一茎，乃得进。）
既出贺险尽，瞻前乃复阧。小憩对古松，支离类此叟。策足耻言疲，终落仆夫后。山人指爪强，拗竹等拗韭。怜余进一茎，兹意感君厚。忽若当颠危，倚身得奇友。山魈不敢争，空潭战蚴蟉。翼足若渐轻，影逐孤云走。大谓二子云，腾岳等培塿。
自大嵩岭上二十里至福泉精舍作
舍舟上樵径，晴眺分纤毫。循涂凡屡盘，获奇随所遭。
崩崖露云根，长风势渐饕。诸峦徐束体，始识身已高。过雨忽足下，发上天气交。在舆尚苦疲，何况舁者劳。
首虐乘人车，筋力嗟尔曹。斗上复稍垂，豁然辟林坳。老松得成鳞，岩土抽春毛。梵僧构幽栖，人龙同一巢。
入门气得苏，豆笋罗山庖。到此惭浮名，徒为猿鸟嘲。我何不径然，将家住藤梢。
登望海绝顶
天风吹客上，断竹翼我身。廓然老目开，得见天地新。大海滃其前，万象趋嘉门。乱嶕嶪相持，黄牛三寸蹲。
太空积终古，一气还浑沦。日车昼夜转，烂烂推星辰。长江飘素带，巨湖注盈盆。众川尽小心，东流奉至尊。
却望三神山，缥缈失金银。欲把东皇衣，垂须拂小臣。阳乌忽以堕，朱鸟来翂翂。安得千巫咸，一一招古魂。
同临晞发叟，洒涕迸奇文。尺五天下语，地上应不闻。
慰公夜听老僧说大龙湫余为述其语
两山劈相对，体凹而头出。怒势角终古，欲磕仅不磕。飞瀑自顶来，悬喷下离壁。惊飙忽吹过，左抟或右结。
急裹万串珠，疾圜千捧雪。立下触磛岩，一跌扑再跌。回飙忽吹转，团物上未擘。礚石复一响，片片始飘屑。
风伯太奔忙，雷君喊无歇。百灵不暂停，混沌至今日。慰公适语我，夜同老僧榻。听说大龙湫，惊起唤奇绝。
怳若置此中，狂叫荡魂魄。足仄不得收，目瞬不计睫。始叹世外奇，天地偶一设。老僧既善状，得过慰公舌。
慰公既善谈，得入杲叟笔。山神最遥待，高僧与词伯。请更说匡庐，泉声落三叠。
胥潮行
八月高飙天上来，胥江叠浪如山堆。伍相扬威不可触，秦皇当渡空徘徊。雷驱雪拥洪涛起，北赭南龛愁对峙。
白马疑奔练影中，素车隐动鞞声里。鸱夷之器未飘风，属镂之铓尚吐虹。野麋才入夫差苑，蔓草旋生句践宫。
吴亡越霸期须度，独有灵胥难霁怒。涌势常愁地轴翻，倾波若向天关注。胥江涛险有如此，不烦铁锁沉江底。
饮马谁教水伯逋，控弦谁使阳侯徙。吁嗟乎巨壑填盈精卫石，朝可枯潮夕枯汐。兰亭夜抱冬青枝，累累之涕不可绝。
杜鹃行
春风漫漫百草绿，登台独展伤春目。惜别初弹蜀国弦，怀归再理巫山曲。巫山迢遥隔万里，怨鸟一声空裂耳。
但知今日鳖灵尊，还念当时旧天子。蚕丛之国辟何年，鱼凫城郭随飘烟。赤楼嵯峨不可见，碧鸡金雁俱茫然。
故国兴衰不复数，中夜号呼亦何补。北向犹哀洒血多，倒悬更诉髡毛苦。世间代谢须臾事，汉寝唐陵尽何处。
鸿雁终依岁往来，山川难促人归去。江头细鸟抑何仁，千年礼节尚人臣。愿采琅玕饲天种，阿阁为巢以奉君。
久客归
客行二十年，记老不识少。改尽故须眉，昨夜边场到。忆昔城东开万户，城口浮梁接江浒。
出关收鱼若收租，大船半泊新安估。庙前市马金障泥，古渡桃花斗眉膴。今来陵谷何易迁，夹路小坊尽草莽。
独行空巷白日疑，放{弗心}西邻一寡姥。黄门甲第当衢开，老兵横卧自称主。郭外古坟有我亲，白杨树倒供斤斧。
久客无家还欲行，儿骨先愁不傍父。飘叶终身思本根，及到谁知益酸苦。几时真得洗甲兵，尽使流人归旧土。
死戍墓歌为给事姜贞毅先生作
思陵望治苦若渴，侧席重宣故相出。二十四气诬正人，首持魁柄障白日。莱阳姜公在黄门，平生忠笃感至尊。极论丞相真有力，要使言官气得伸。上怒赫然死不重，却念直臣心稍动。且将赤棒代欧刀，生谪不投人鲊瓮。圣朝从谏本如流，坐看雷砰电射收。天威朝逐陈子壮，皇恩夕召黄道周。臣哭辞阙下出，数到宣城四十日。忽传龙御遂升天，环未及还玦未决。小臣目断燕云下，自操吴戈甲不卸。人间今已绝金鸡，待到黄垆方遇赦。劳劳内史啼南陌，鷶危鸟*>催归归不得。旧馆惟寻皋伯通，残命仍投闾子直。三十年来泪无数，白发青山同旦暮。遗骸只葬敬亭丘，万古汉臣死戍墓。君不见先皇仗剑排阊阖，臣挟秦弓侍其侧。东台给事生上书，宣州老兵死杀贼。念祖堂前异草生，青松垄上秋磷碧。请取孤臣不死心，写向嵌岩一片碣。
赠语溪曹黄门歌（记葬杨侍御事也）
铜人泪滴茅人瞰，汉皇寝殿罘罳陷。杜陵狼藉虎文衣，秋风刘郎看磨剑。赵家冤凑一塔瓶，天阴啼杂马牛声。不道一丘兰上土，有人月黑抱冬青。此时鬼伯凶如此，日逼诸君上蒿里。只从野外哭忠魂，谁识路旁流义髓。义髓凝为千载碧，山鹘照眼泉呜咽。家家骨暖一{艹垒}泥，几丛乱稿无寒食。语溪黄门义丈夫，肯将十汇覆黄垆。树上只容栖怨鸟，田间不敢走妖狐。墓石官阶都不记，小碑只篆呜呼字。碑前剑草发今春，何人下马双垂泪。安得烧千万堆，尽掩人间义士骸。万盂麦粥千竿纸，土花开遍髑髅台。神旗飒飒飘如雨，夜中听唤诸公语。深蒙范式挽灵车，多谢张融著高履。
夜望 
秋气生华汉，萧然独望身。
天空云逐鸟，夜永月依人。
草木冰霜近，关河烽燧频。
那堪照衰鬓，涕泪共时新。
平生
平生慷慨泪，秋雨一尊多。
岛上悲龙笛，江东老鹭蓑。
荒竿流岁月，短发送山河。
野眺苍茫候，何人起浩歌。
众中
众中常默默，自觉不能亲。
草木增新涕，江山厌旧人。
名宜随世变，诗尚触时嗔。
还憩空床坐，低回此日身。
怀祈永
到处鸡声促，奇人南北身。
变名吴市客，结友灞陵人。
旧室青萍气，荒祠黄石神。
乾坤方带甲，执手几时真。
出门望友
亦知来未定，束带候柴门。
袖置经年字，心怀越陌恩。
菰烟初白港，枫火渐红村。
过尽南飞雁，离思不可论。
丁巳长夏得邓孝威寄诗即韵奉答
贺监祠堂下，君来酬唱多。
野花红照路，春水绿生波。
鼓角遗民聚，江山名士过。
无言此会易，千载听悲歌。
与君同避世，老眼阅桑田。
洒泪登台日，编书闭阁年。
花询兰里发，月忆鉴湖圆。
可得还江上，来寻咏史船。
奉答啸堂和尚
{弼火}药三春里，谁知巷草生。
衰年惭废学，近俗畏知名。
杖履凭高置，莺花养老成。
故人谁问疾，斟酌启柴荆。
凭高
几处空城画角催，凭高暮色暂相开。
江流不断龙雷动，日落斜临堄来。
短发三秋常望气，故人千里共登台。
干戈已隔霜前信，高柳频年雁未回。
哭履安先生
南国香兰不复生，人间难死是高名。
呜呼表墓长留字，恸哭登台未绝声。
寒起千枫飘白发，悲摩一鸟下苍冥。
论交此日谁无恙，旧笛音中天地冰。
友人搜录东沙公遗集感而赋诗
麦粥吞声对夕曛，重披遗草坐宵分。苦吟一诵睢阳作，正议初传丞相文。片字藉公争杲日，九章得汝播灵芬。千春大义应同识，此际交情总让君。
黭々关河白日微，遥看天末泪沾衣。空怀东郡门人怨，欲觅西台故客稀。马鬛十言谁表墓，龙威一卷独扬辉。藉闻德祐年来事，益叹人间岁月非。
春日集里中耆旧于南湖之观堂喜邱舍人含三初归因招入社次韵
新霁山堂鱼鼓鸣，杖藜相约过南城。残年方外思寻药，衰眼人间望洗兵。麦粥分厨充客饱，梨花逼座照春晴。异时应续襄阳传，先叙诸公出处明。
烟屿湖南春鸟鸣，垂杨几日拂江城。望中衡宇归陶令，战后山川过步兵。古寺传瓷寻地僻，故人翦韭集天晴。益州遗老今犹在，重与相看鹄发明。